коклюш
информация за заболяването коклюш
коклюш или още магарешка кашлица, е остро инфекциозно заболяване на дихателните пътища, причинено от пръчковидната бактерия bordetella pertussis. болестта се предава по въздушно-капков път. засяга и възрастни, но основно възприемчиви към нея са малките деца и подрастващите. заболяването се характеризира с постепенно засилваща се суха пристъпна кашлица и невъзможност пациентът да си поеме въздух по време на кашличния пристъп. тежестта на инфекцията се определя от честотата и продължителността на пристъпите на кашлица, като при по-тежките случаи те са придружени от повръщане, гърчове и засягане на централната нервна система. усложнения могат да възникнат при кърмачетата и малките деца, като най-сериозното от тях е бронхопневмонията.

информация за ваксината срещу коклюш
mасовото използване на коклюшната ваксина при децата силно намалява заболяемостта, но не и циркулацията на причинителя сред човешката популация. основната цел на коклюшната ваксина е да предпази кърмачетата и малките деца от тежко протичащ коклюш и смърт. затова поне 90% от кърмачетата по света трябва да получат първичната имунизационна схема от 3 дози комбинирана ваксина срещу дифтерия, тетанус и коклюш.
съществуват 2 типа ваксина: целоклетъчна (wp) и ацелуларна (аp), като последната е базирана на високопречистени подбрани компоненти на бактерия-причинител. у нас ацелуларната коклюшна ваксина се въвежда през 2008 г., първоначално за реимунизация, а от 2010 г. и за първичната ваксинална схема. според имунизационния календар на република българия ацелуларната коклюшна ваксина е компонент на комбинираните ваксини за задължителна планова имунизация, която се провежда на деца на навършена двумесечна възраст, и за задължителна реимунизация след навършване на 16-месечна възраст (но не по-рано от 1 година след 3-тия прием от първичната имунизация) и на 6-годишна възраст.
чист щам от бактерията bordetella pertussis е изолиран за първи път през 1905 г. от жул борде и октав женгу, които разработват и първата ваксина срещу болестта. през 1919г. борде получава нобелова награда за изследванията си, свързани с имунитета. геномът на бактерията е напълно разчетен през 2002 г.
повече за състава на многокомпонентната ваксина, част от която е ваксината срещу коклюш, можете да прочетете тук. 